《拟赠晋江御史陈公》
清代·黄文琛

皇帝二十有三祀，岁在癸卯月建已。万人一口呼太平，欢动朝廷真御史。

御史献言职所司，以言得罪焉敢知。伤威纵敌愤所切，高位可复贪牖尸。

一封朝奏天子圣，贵人惨懔惊名姓。我皇大度古来无，特蒙褒许更成命。

爱公宿学慕公久，心倾此事尤頫首。公昔释褐岁壬辰，九重忧旱求直臣。

謇辞论列刘给谏，先贤后哲同超伦。眼中再见朱云人，延英但少张将军。

魏公妩媚作何语，沈沈温室不可闻。公身决为当世用，公文岂独吾曹诵。

更须湔剔谋本根，廓清六合安鸾凤。

作者简介：黄文琛，字海华，晚号瓮叟，汉阳人。道光乙酉举人，历官湖南候补知府。有《思贻堂》、《玩云室诸集》。